
R E F E R A T

privind declararea zilei de 20 decembrie ca Zi a Timişoarei, 

zi de importanţă locală 
 
La iniţiativa membrilor Comisiei V pentru Cultură, Ştiinţă, Învăţământ, Sănătate, Protecţie Socială, Turism, Ecologie, Sport şi Culte a Consiliului Local al Municipiului Timişoara, susţinută prin adresa nr. SC2010-9167/ 22.04.2010, se solicită aparatului de specialitate al primarului efectuarea demersurilor necesare pentru întocmirea proiectului de hotărâre privind declararea zilei de 20 decembrie ca zi de importanţă locală, ca fiind Zi a Timişoarei.

O comunitate are nevoie de istorie, de modele, de alternative. Apropierea cetăţeanului de valorile istoriei oraşului nostru reprezintă un deziderat al municipalităţii timişorene. 
 
Ideea legiferării zilei de 20 decembrie ca Ziua Revoluţiei, zi de importanţă naţională nu este una nouă, ea fiind de câţiva ani în atenţia Asociaţiei Victoria a Luptătorilor în Revoluţie din Timişoara care a întreprins demersurile necesare realizării acestui obiectiv atât prin adrese înaintate Parlamentului României (Senat, respectiv Camera Deputaţilor), Guvernul României, Consiliul Judeţean Timiş, Consiliul Local al Municipiului Timişoara cât şi prin munca de documentare constând în studiul legislaţiei în acest domeniu.


În urma discuţiilor purtate, pe această temă, inclusiv în cadrul comisiilor de specialitate ale Consiliului Local Timişoara, membrii comisiei V pentru Cultură, Ştiinţă, Învăţământ, Sănătate, Protecţie Socială, Turism, Ecologie, Sport şi Culte susţin demersurile efectuate de Asociaţia Victoria a Luptătorilor în Revoluţie din Timişoara pentru legiferarea zilei de 20 decembrie ca Ziua Revoluţiei, zi de importanţă naţională şi propun oficializarea, la nivel local, a zilei de 20 decembrie ca Zi a Timişoarei, zi de importanţă locală.

